Dan Voiculescu i-a răspuns lui Traian Băsescu la acuzaţiile pe care acesta le-a făcut aseară la un post de televiziune.

Atunci Traian Băsescu a spus despre Victor Ponta că este gaza lui Voiculescu şi că de fapt Voiculescu este în spatele tuturor deciziilor luate de premier. De asemenea, şeful statului a mai spus despre Voiculescu că şi-a turnat rudele la Securitate.

Preşedintele fondator al Partidului Conservator spune că este o minciună, citând o decizie a instanţelor judecătoreşti, adăugând că preşedintele denigrează instituţiile statului, printre care CNA, BNR, FMI, Guvernul şi Parlamentul.

„Când Traian Băsescu, din calitatea de preşedinte, spune public, fără argumente, că Guvernul României este corupt, se poziţionează împotriva interesului naţional. Şi dacă tot vorbim de interese naţionale, poate ar fi cazul să înceapă ancheta mult aşteptată de români legată de tezaurul României de la Moscova şi de implicarea lui Traian Băsescu în nerecuperarea acestuia. Trădarea intereselor naţionale se încadrează perfect în art. 96 din Constituţia României”, a mai scris Voiculescu pe blogul său.